Document ID: 31994D0824

NEUVOSTON PÄÄTÖS tehty 22 päivänä joulukuuta 1994,
puolijohdetuotteiden piirimallien oikeudellisen suojan ulottamisesta koskemaan Maailman kauppajärjestön jäsenmaiden kansalaisia (94/824/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon puolijohdetuotteiden piirimallien oikeudellisesta suojasta 16 päivänä joulukuuta 1986 annetun neuvoston direktiivin 87/54/ETY(1) ja erityisesti sen 3 artiklan 7 kohdan,
ottaa huomioon komission ehdotuksen,
sekä katsoo, että
Maailman kauppajärjestön perustamissopimus (jäljempänä 'WTO-sopimus`) allekirjoitettiin yhteisön nimissä; WTO-sopimukseen liitetyssä teollis- ja tekijänoikeuksien kauppaan liittyvistä näkökohdista tehdyssä sopimuksessa (jäljempänä 'TRIPs-sopimus`) on yksityiskohtaiset määräykset teollis- ja tekijänoikeuksien suojelusta ja niiden tarkoituksena on vahvistaa kansainväliset menettelysäännöt tällä alalla maailman kaupan edistämiseksi ja kaupankäynnin vääristymisen sekä riittävän ja tehokkaan teollis- ja tekijänoikeuksien suojelun puuttumisen aiheuttamien erimielisyyksien välttämiseksi;
sen takaamiseksi, että alaa koskeva yhteisön säännöstö on täysin yhteensopiva TRIPs-sopimuksen kanssa yhteisön täytyy säätää tiettyjä voimassa oleviin teollis- ja tekijänoikeuksien suojelua koskeviin yhteisön säädöksiin liittyviä toimenpiteitä ja tätä silmällä pitäen muuttaa tai täydentää tiettyjä voimassa olevia yhteisön säädöksiä;
direktiivissä 87/54/ETY säädetään puolijohdetuotteiden piirimallien oikeudellisesta suojasta; TRIPs-sopimuksen 35-38 artiklassa määritellään WTO:n jäsenmaiden velvoitteet painettujen piirien piirimallien suojelussa; TRIPs- sopimuksen 1 artiklan 3 kohdan ja 3 artiklan nojalla yhteisö on velvollinen takaamaan muiden WTO:n jäsenmaiden kansalaisille saman suojelun ja kansallisen kohtelun soveltamisen; direktiivissä 87/54/ETY säädetty suojelu on ulotettava koskemaan kaikkien WTO:n jäsenmaiden kansalaisia ilman mitään vastavuoroisuuden vaatimusta ja tätä silmällä pitäen on käytettävä mainitun direktiivin 3 artiklan 7 kohdassa käyttöön otettua menettelyä,
ON PÄÄTTÄNYT SEURAAVAA:
1 artikla
Jäsenvaltioiden on myönnettävä neuvoston direktiivissä 87/54/ETY säädetty puolijohdetuotteiden piirimallien oikeudellinen suoja seuraavien yksityiskohtaisten sääntöjen mukaisesti:
a) luonnollisia henkilöitä, jotka ovat Maailman kauppajärjestön perustamissopimuksen jäsenmaan kansalaisia tai joiden virallinen kotipaikka on jossakin tämän järjestön jäsenmaassa, koskee sama järjestely kuin jäsenvaltioiden kansalaisia;
b) yhtiöitä ja muita oikeushenkilöitä, jotka harjoittavat tosiasiallisesti liiketoimintaa piirimallien ja integroitujen piirien tuottamiseksi jonkun Maailman kauppajärjestön perustamissopimukseen kuuluvan maan alueella, koskee sama järjestely kuin yhtiöitä ja muita oikeushenkilöitä, jotka harjoittavat tosiasiallisesti teollista ja kaupallista toimintaa jonkun jäsenvaltion alueella.
2 artikla
1 Tämä päätös tulee voimaan 1 päivänä tammikuuta 1995.
2 Sitä sovelletaan 1 päivästä tammikuuta 1996.
3 Puolijohdetuotteiden piirimallien oikeudellisen suojan ulottamisesta koskemaan eräistä maista ja eräiltä alueilta olevia henkilöitä 9 päivänä lokakuuta 1990 tehdyn neuvoston ensimmäisen päätöksen 90/510/ETY(2) määräykset, joilla direktiivissä 87/54/ETY säädetty suojelu ulotetaan koskemaan Maailman kauppajärjestön perustamissopimuksen jäsenmaita tai -alueita, kumotaan tämän päätöksen soveltamispäivänä.
3 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä joulukuuta 1994.

Labels: 7
3
1
5